b'\n_START_ARTICLE_\nAnazarb\n_START_PARAGRAPH_\nAnazarb (en grec, Anazarbos; en llat\xc3\xad, Anazarbus) fou una ciutat de Cil\xc3\xadcia a la vora d\'una muntanya d\'igual nom situada al mig d\'una plana. Estava propera al riu Pyramus (Djayhan), en la conflu\xc3\xa8ncia amb el modern Sombaz Cay, i a uns 20\xc2\xa0km de Mopsu\xc3\xa8stia._NEWLINE_Sota domini persa i d\'Alexandre el Gran, es deia Cyndia (del nom de la muntanya, que en temps d\'Alexandre s\'utilitzava per a dipositar-hi tresors) i en temps dels sel\xc3\xa8ucides es va dir Diocesarea, per\xc3\xb2 fou destru\xc3\xafda per un terratr\xc3\xa8mol en temps de l\'emperador rom\xc3\xa0 Nerva i fou suposadament reconstru\xc3\xafda per un senador de nom Anazarbus que li va donar el seu nom; per\xc3\xb2 aix\xc3\xb2 deu ser incorrecte, perqu\xc3\xa8 abans del temps de Nerva ja apareixia amb el nom d\'Anazarb (en Plini el Vell, que esmenta els seus habitants com diosc\xc3\xb2rides)._NEWLINE_M\xc3\xa9s tard, es va dir Cesarea d\'Anazarbum, per\xc3\xb2 el nom s\'abreviava. Amb la divisi\xc3\xb3 de Cil\xc3\xadcia en dues prov\xc3\xadncies, fou capital de Cil\xc3\xadcia Secunda amb t\xc3\xadtol de metr\xc3\xb2polis. En temps de Justini\xc3\xa0 I, un terratr\xc3\xa8mol la va destruir en part i un altre amb el seu successor Just\xc3\xad II tamb\xc3\xa9 hi va fer molt de mal. Reconstru\xc3\xafda, fou batejada com a Justin\xc3\xb2polis (vers 575). Sembla, per\xc3\xb2, que el nom Anazarbum va persistir._NEWLINE_Cil\xc3\xadcia va passar als musulmans al segle\xc2\xa0vii i, amb aquesta, Anazarb. Despoblada i destru\xc3\xafda en les lluites frontereres, fou reconstru\xc3\xafda per Harun ar-Raixid el 796. Els \xc3\xa0rabs van confondre la part inicial del nom "Ana" per "Ayn" i li van dir Ayn Zarba. Harun ar-Raixid la va repoblar amb gent del Khurasan; el 827, Abd Allah ibn Tahir, governador de les terres entre Rakka i Egipte, hi va establir africans procedents d\'Egipte. El 835, el califa al-Mutasim hi va establir gent de la tribu \xc3\xadndia dels zott, que just arribar foren atacats pels bizantins; un nou atac bizant\xc3\xad es va produir el 855, quan els zott foren capturats i portats a Bizanci amb les seves fam\xc3\xadlies i propietats. L\'any 900, l\'eunuc Wasif que projectava passar d\'Ayn Zarba a territori bizant\xc3\xad, fou capturat al nord de la ciutat. En aquestos anys, era considerada una pla\xc3\xa7a de frontera (thughur), encara que des del 796 formava part del territori d\'al-Awasim._NEWLINE_El 946, va passar a mans de l\'hamd\xc3\xa0nida d\'Alep Sayf al-Dawla Ali ben Abul Haydja Abd Allah ben Hamdan, que va invertir molts diners en la seva fortificaci\xc3\xb3 i li va servir de poc, ja que Nic\xc3\xa8for\xc2\xa0II Focas la va ocupar el 962 per a l\'emir hamd\xc3\xa0nida. Els musulmans foren expulsats de la ciutat cap a S\xc3\xadria. Probablement, fou repoblada amb armenis._NEWLINE_Despr\xc3\xa9s del 1071, quan s\'hi van formar els principats armenis, va passar a Filaretos el 1072. En una data incerta a l\'entorn del 1090, fou conquerida pels selj\xc3\xbacides. El 1097, fou conquerida per Tancred i, el 1098, el seu oncle Bohemund d\'Antioquia en va prendre possessi\xc3\xb3 formal junt amb Tars, Adana i Mamistra, i s\'enfront\xc3\xa0 a les reclamacions bizantines que, r\xc3\xa0pidament, van ocupar aquestes ciutats, per\xc3\xb2 van perdre Anazarb i Sis vers el 1116 davant el senyor local Thoros, que la va convertir en la seva capital sota el nom d\'Anazarva._NEWLINE_En el regnat del seu germ\xc3\xa0 Lle\xc3\xb3 I, Bohemond d\'Antioquia va voler recuperar Anazarva i va atacar l\'armeni, per\xc3\xb2 enfrontat a l\'emir turcman Danishmend, que tamb\xc3\xa9 volia el pa\xc3\xads, Bohemond va morir en la lluita (1130). Tot seguit, Lle\xc3\xb3 va arrabassar als bizantins Mamistra, Adana i Tars vers el 1132. Els bizantins van envair Cil\xc3\xadcia el 1137 i Joan II Comn\xc3\xa8 (1118-1143) va reconquerir Anazarva el 1137 i va fer presoner Lle\xc3\xb3 I, per\xc3\xb2 el 1151, Thoros II, fill de Lle\xc3\xb3, va recuperar la ciutat i les altres grans ciutats de Cil\xc3\xadcia. Kilidj Arslan II de Konya (1156-1192), a petici\xc3\xb3 del seu aliat Manuel I Comn\xc3\xa8, va atacar Anazarva per\xc3\xb2 fou rebutjat. Manuel I la va ocupar amb forces gregues el 1159, junt amb altres ciutats de Cil\xc3\xadcia, per\xc3\xb2 Thoros la va recuperar el 1162. Despr\xc3\xa9s, va romandre en mans dels armenis fins que Cil\xc3\xadcia va passar als mamelucs el 1374; aquestos van dirigir diverses expedicions a Cil\xc3\xadcia i, en la del 1279, Ayn Zarba fou saquejada. El 1374, Ayn Zarba fou destru\xc3\xafda i el rei Lle\xc3\xb3 fou fet presoner i portat a Egipte (1375)._NEWLINE_Va estar en mans de mamelucs, els Ramadan-oghlu, al segle\xc2\xa0xv i els otomans al XVI. En aquest temps, el nom s\'havia corromput a Nazarwa. Les ru\xc3\xafnes s\'anomenen modernament Anavarza.'